Drevet af passion

Når det for Simon Notlev har været en dyr affære at være streamer, og hans kanal ikke får de mange seere, som kunne garantere en form for indtjening, hvad er det så, som får Simon til at tænde for sin stream så mange gange om ugen i så mange timer?

For Simon er svaret enkelt: Passion, underholdning og at bidrage med noget positivt i folks liv.

Som barn var Simon Notlev en spasmager, og dét med at underholde var altid spændende for ham.

Igennem sit liv har han haft mange hobbyer og interesser, som for eksempel musik, wrestling, fodbold og skuespil. Fælles for dem alle er, at der er et element af underholdning, som står Simon Notlevs hjerte nær, og det er dét som motiverer ham.

- At kunne give folk et smil på læben og vende en dårlig dag til en god, kan virkelig være motiverende, siger Simon Notlev.

- Når jeg streamer, skriver folk ting som 'hvor er jeg glad for, at du streamer', 'jeg har sådan glædet mig, til du kom på' eller 'jeg har haft en dårlig dag, men nu har jeg grinet godt igennem og fået det bedre'. Det er for mig en anerkendelse af, at man har gjort det godt.

Få, men faste seere

Selvom Simon Notlevs seertal ikke er skyhøje, så har han alligevel fået en række faste seere, som kommer vender tilbage til hans Twitch-kanal.

En af dem er Michael på 28 år. Han ser tit med, når Simon starter sin stream. For ham er Simons kanal lig med afslapning og godt selskab.

- Simon har tit en virkelig afslappet atmosfære på sine streams, lyder det fra Michael, som har fulgt kanalen længe.